Επιμέλεια: Ελ.Γ.

Πράσινο φως έδωσε το συμβούλιο Νεωτέρων Μνημείων για την αποκατάσταση του ιστορικού εμπορικού τριγώνου της Αθήνας στην περιοχή ανάμεσα στο Σύνταγμα, την Ομόνοια και το Μοναστηράκι.

Το σχέδιο αποκατάστασης θα γίνει σε πρώτη φάση πιλοτικά, σε μια έκταση 110 στρεμμάτων, που περικλείεται από τις οδούς Ευριπίδου, Πραξιτέλους, Λέκκα, Αθηναΐδος, Αγίας Ειρήνης και Αθηνάς. Εκεί δηλαδή όπου μέχρι σήμερα επικρατεί η εικόνα φθοράς, κακοτεχνίας, παράνομων κατασκευών, αλλά και κατάληψης των πεζοδρομίων από εμπορεύματα, τραπεζοκαθίσματα και αυτοκίνητα.

Στον περιορισμό της αυθαιρεσίας και της παραβατικότητας, στοχεύει μεταξύ άλλων η παρέμβαση, που δεν θα περιορίζεται μόνο σε τεχνικές ή αισθητικές επεμβάσεις, αλλά θα περιλαμβάνει ένα σύνολο δράσεων με στόχο μια ολοκληρωμένη παρέμβαση στην καρδιά του εμπορικού και ιστορικού κέντρου της Αθήνας.

«Μέχρι τώρα γίνονταν αποσπασματικές παρεμβάσεις. Θέλουμε να δώσουμε την εικόνα μιας πόλης, όπως θα έπρεπε να είναι, μια σύγχρονη ευρωπαϊκή πόλη» τόνισε ο Δήμαρχος Αθηναίων Γιώργος Καμίνης.

Το σχέδιο, μεταξύ άλλων, περιλαμβάνει τη διαμόρφωση πεζοδρόμων, την ανακατασκευή ασφαλτοτάπητα και επισκευή πεζοδρομίων, μικρές επισκευές, διαμορφώσεις δρόμων ήπιας κυκλοφορίας, ανάδειξη ιστορικών στοιχείων της περιοχής, ενίσχυση φύτευσης και οδοφωτισμού, ανανέωση αστικού εξοπλισμού, χωροθέτηση στάθμευσης ποδηλάτων και εικαστικές παρεμβάσεις.

Ο προϋπολογισμός των παρεμβάσεων ανέρχεται στα 2,6 εκατομμύρια ευρώ, τα οποία προέρχονται από πόρους του Δήμου και ιδιωτικούς. Η δράση αυτή αναμένεται να επεκταθεί σε δεύτερο χρόνο και στο υπόλοιπο ιστορικό κέντρο, όπως την Πλάκα και το Θησείο.